**LIETUVOS RESPUBLIKOS VYRIAUSYBĖ**

**N U T A R I M A S**

**DĖL KELIŲ EISMO TAISYKLIŲ PAKEITIMO IR PAPILDYMO**

1998 m. birželio 18 d. Nr. 737

Vilnius

Pritardama Lietuvos kelių eismo saugumo komisijos pasiūlymui, Lietuvos Respublikos Vyriausybė nutaria:

1. Iš dalies pakeisti Kelių eismo taisykles, patvirtintas Lietuvos Respublikos Vyriausybės 1993 m. lapkričio 29 d. nutarimu Nr. 883 „Dėl Kelių eismo taisyklių patvirtinimo“ (Žin., 1993, Nr. [66-1250](https://www.e-tar.lt/portal/lt/legalAct/TAR.11AEECFC24A1)), ir išdėstyti 14.5 punktą taip:

„14.5. Ne gyvenvietėse leidžiama važiuoti:

14.5.1. lengvaisiais automobiliais automagistralėmis nuo balandžio 1 d. iki spalio 1 d. – ne didesniu kaip 130 km/h greičiu, nuo spalio 1 d. iki balandžio 1 d. – ne didesniu kaip 110 km/h greičiu; ištisus metus keliuose su skiriamąja juosta – ne didesniu kaip 100 km/h, kituose keliuose – ne didesniu kaip 90 km/h greičiu;

14.5.2. motociklais, autobusais, krovininiais automobiliais, kurių bendroji masė (maksimalus leidžiamas svoris) ne didesnė (-is) kaip 3,5 t, ištisus metus automagistralėmis – ne didesniu kaip 110 km/h greičiu, keliuose su skiriamąja juosta – ne didesniu kaip 100 km/h greičiu, kituose keliuose – ne didesniu kaip 90 km/h greičiu;

14.5.3. kitais autobusais, krovininiais automobiliais (iš jų transporto priemonių junginiais), kurių bendroji masė (maksimalus leidžiamas svoris) didesnė (-is) kaip 3,5 t, autobusais su priekabomis ištisus metus automagistralėmis – ne didesniu kaip 90 km/h, keliuose su skiriamąja juosta – ne didesniu kaip 80 km/h, kituose keliuose – ne didesniu kaip 70 km/h greičiu;

14.5.4. lengvaisiais automobiliais su priekabomis – ištisus metus ne didesniu kaip 90 km/h greičiu;

14.5.5. velkant motorines transporto priemones, vežant krovininiais automobiliais žmones – ištisus metus ne didesniu kaip 70 km/h greičiu (velkant lanksčia vilktimi – ne didesniu kaip 50 km/h greičiu)“.

2. Pavesti Susisiekimo ministerijai:

2.1. kartu su Vidaus reikalų ministerija išnagrinėti eismo sąlygas automagistralėse ir užtikrinti, kad iki 1998 m. liepos 1 d. tuose ruožuose, kur negalima saugiai važiuoti 130 km/h greičiu, būtų pastatyti atitinkami kelio ženklai;

2.2. iki 2000 m. lapkričio 1 d. įgyvendinti kitas priemones eismo saugumui automagistralėse gerinti (pastatyti specialius šoninius ir važiuojamąją dalį skiriančius atitvarus, pašalinti važiuojamojoje dalyje dangos defektus, o iki 1998 m. rugpjūčio 1 d. visur panaikinti (uždaryti) savavališkai įrengtą įvažiavimą į automagistrales).

3. Šis nutarimas taikomas nuo 1998 m. liepos 1 dienos.

MINISTRAS PIRMININKAS GEDIMINAS VAGNORIUS

VIDAUS REIKALŲ MINISTRAS STASYS ŠEDBARAS